ET Euroopa Liidu Teataja C 329/24

RIIGIABI — PORTUGAL

Riigiabi C 85/01 — Ajutised meetmed RTP hüvanguks

Kutse märkuste esitamiseks EÜ asutamislepingu artikli 88 lõike 2 kohaselt

(EMPs kohaldatav tekst)

(2008/C 329/11)

26. juunil 2008 (1) tühistas Euroopa Ühenduste Esimese Astme Kohus osaliselt komisjoni 15. oktoobri 2003. aasta otsuse, mis käsitles ajutisi meetmeid, mida Portugal oli rakendanud RTP suhtes (2).

Komisjon soovib juhtida huvitatud isikute tähelepanu sellele, et uurimist on uuesti alustatud, ja kutsub üles esitama märkusi allpool esitatud kokkuvõtte kohta.

Huvitatud isikud võivad saata oma märkused ühe kuu jooksul alates käesoleva teadaande avaldamisest aadressil:

European Commission Directorate-General for Competition Directorate State Aid II State Aid Registry SPA3 6/5 B-1049 Brussels Faks: (32-2) 296 12 42

Märkused edastatakse Portugalile. Märkusi esitavad huvitatud isikud võivad kirjalikult taotleda neid käsitlevate andmete konfidentsiaalsust, täpsustades taotluse põhjused.

KOKKUVÕTTE TEKST

MENETLUS

Pärast mitmeid kaebusi, mille esitas kaubanduskonkurent, otsustas komisjon 15. novembril 2001 algatada EÜ asutamislepingu artikli 88 lõikes 2 sätestatud menetluse seoses terve rea ajutiste meetmetega, mida Portugal rakendas riikliku ringhäälinguorganisatsiooni RTP suhtes ajavahemikul 1992–1998 (3).

15. oktoobril 2003 võttis komisjon vastu lõpliku positiivse otsuse. Komisjon oli arvamusel, et teatavad meetmed, millest RTP sai kõnealusel ajavahemikul kasu, kujutasid endast riigiabi, samal ajal kui mõned meetmed ei olnud käsitletavad riigiabina. RTP-le eraldatud riigiabi kogusummat peeti ühisturuga kokkusobivaks EÜ asutamislepingu artikli 86 lõike 2 tähenduses, sest see ei toonud kaasa RTP-le usaldatud avalike teenuste netokulude ülemäärast hüvitamist.

26. juunil 2008 tühistas esimese astme kohus (edaspidi „kohus”) osaliselt komisjoni 15. oktoobri 2003. aasta otsuse. Otsus tühistati järgmisel kahel põhjusel.

1. Notari- ja registreerimistasude vabastuse riigiabiks liigitamine

Kohus oli arvamusel, et komisjon järeldas ekslikult, et vabastus notari- ja registreerimistasudest RTP hüvanguks ei kujuta endast riigiabi.

Kohtu arvamusel ei suutnud komisjon õiguslikult piisavalt tõendada, et vabastus notari- ja registreerimistasudest ei andnud RTP-le konkreetset eelist ja ei kujutanud seega endast riigiabi.

2. Riigiabi proportsionaalsus

Kohus oli arvamusel, et komisjon ei täitnud oma kohustust teostada põhjalik ja erapooletu uurimine ning koguda piisavalt usaldusväärset teavet, et otsustada, milliseid avalikke teenuseid tegelikult osutati ja millised kulud nende teenuste osutamisel tegelikult tekkisid. Sellise teabe puudumisel ei saanud komisjon ka tõhusalt kontrollida avalike teenuste kulude proportsionaalsust ega saanud teha põhjendatud otsust, et avalike teenuste kulusid ei hüvitatud ülemäära.

Kohus viitas eelkõige avalike teenuste aruannetele, milles kirjeldati seda, kuidas RTP oli täitnud avalike teenuste kohustusi, ja milles tuvastati iga avaliku teenuse kohustusega tekkinud kulud, kasutades selleks analüütilist raamatupidamissüsteemi. Kohus oli arvamusel, et kõnealustel aruannetel, mis olid komisjonile kättesaadavad iga uurimisperioodi aasta kohta, esines üks objektiivne puudus, millest komisjon oli teadlik. See puudus seisnes selles, et kõnealustele aruannetele ei lisatud süstemaatiliselt audiitori aruannet, nagu seda nõutakse Portugali riigi ja RTP vahel sõlmitud kontsessioonilepingus.

Et RTP audiitorid ei teostanud süstemaatiliselt kõnealuste aruannete väliskontrolli, jõudis kohus järeldusele, et komisjon pidi tingimata või oleks pidanud kahtluse alla seadma kõnealustes aruannetes sisalduva teabe usaldusväärsuse. Kõnealustest lepingulistest välisauditi aruannetest oleks komisjon võinud, vähemalt nende aastate puhul, mille kohta need aruanded puudusid, saada asjaomast teavet, mis oleks kinnitanud või ümber lükanud komisjoni valduses juba olevaid andmeid.

Kohus jõudis järeldusele, et komisjon ei saanud pidada avalike teenuste aruannetes sisalduvat teavet usaldusväärseks, sest puudusid tõendid selle kohta, et välisaudiitor oleks kõnealuseid aruandeid süstemaatiliselt kontrollinud. Kuna komisjon ei nõudnud Portugali ametiasutustelt välisauditi aruannete esitamist, ei täitnud komisjon oma kohustust teostada põhjalik ja erapooletu uurimine.

ÜLESKUTSE MÄRKUSTE ESITAMISEKS

Osalise tühistamise õiguslik tagajärg on see, et 15. novembril 2001 algatatud uurimine on taas käivitatud. Kuid see osa otsusest, mida ei tühistatud, on lõplik ja ei kuulu seega taaskäivitatud uurimise reguleerimisalasse.

Käesoleva teadaande eesmärk on anda huvitatud isikutele võimaluse esitada (täiendavaid) märkusi taaskäivitatud menetluse kohta.

Komisjon on eelkõige huvitatud saamast uut teavet avalike teenuste tegeliku osutamise kohta ja avalike teenuste kulude kohta, mis RTP-l tekkisid ajavahemikul 1992–1998. Teretulnud on ka täiendavad tõendid RTP vabastamise kohta notari- ja registreerimistasudest.

(1) Kohtuasi T-442/03.

(2) ELT L 142, 6.6.2005, lk 1.

(3) EÜT C 85, 9.4.2002, lk 9.